Відавочна, што стаўка была зроблена на лёгкую атлетыку. На гэты раз наш раён прадстаўляла зборная, якую складалі лёгкаатлеты з шасці ўстаноў адукацыі. Усе члены зборнай увайшлі ў дванаццатку лепшых вынікаў, па якіх камандам прысуджаюцца ачкі. Максім Занкевіч з СШ № 2 стаў першым на дыстанцыі ў 1000 метраў, а Аксана Віктаровіч з Капцэвічаў – другой на гэтай дыстанцыі і першай у бегу на 2000 метраў. Сюзана Бельская з Навасёлак заваявала два другія месцы па спартыўнай хадзьбе на дыстанцыях у 1 і 3 кіламетры. Прычым, гэта была першая наша спроба прадстаўлення ўдзельніка ў гэтым відзе лёгкаатлетычных спаборніцтваў. Аляксандр Багамазаў з СШ № 2 стаў чацвёртым у скачках у вышыню з паказчыкам — 150 сантыметраў. Ганна Туравец з гімназіі ў забегу на 300 і 600 метраў прынесла камандзе 5 і 9 месцы адпаведна. У кіданні кап’я Кацырына Бажок і Анжаліка Лагута з Новых Галоўчыцаў заваявалі дзве шостыя пазіцыі і балы дзявятага месца. А Ігар Палтаран з Макарычаў быў адзінаццатым у кіданні дыска. Вельмі важна, што пяцёра членаў каманды былі маладзей патрэбнай узроставай катэгорыі на год. Гэта азначае, што яны абышлі старэйшых сапернікаў, а на наступны год іх вынікі могуць быць яшчэ больш значнымі.